मुरगांव ः वास्कोच्या श्री विद्याधिराज स्वरताल विद्यालयाच्या विद्यार्थ्यांचे वतीन फाल्यां, आयतारा, 24 जुलयाक गुरूपुनव उत्सव मनयतले. ही कार्यावळ वास्कोच्या श्री विद्याधिराज भवनांत जातली. सकाळीं 9 वरांचेर सुरू जावपी ही कार्यावळ तीन सत्रांत जातली.
 गुरूपुनव उत्सवाचें उक्तावण मुरगांव पालिकेचे उपनगराध्यक्ष अमेय चोपडेकार हांचे हस्तुकीं दिवली पेटोवन करतले. ते हे कार्यावळीक मुखेल सोयरे म्हणून हाजीर रावतले. खाशेले सोयरे म्हणून संगीत शिक्षक शरद मठकार हाजीर आसले. उक्तावण कार्यावळी उपरांत ज्येश्ठ नामनेचे तबलापटू गुरूवर्य सुर्या यशवंत शेट्ये हांच्या शिश्यांचे वतीन गुरूपुजन जातलें.
 श्री विद्याधिराज स्वरताल विद्यालयाच्या विद्यार्थ्यांचे वतीन जावपी हो उत्सव तीन सत्रांनी विंगडविंगड सांस्कृतीक कार्यावळींनी जातलो. पयल्या सत्रांत सकाळीं गुरूपुनवेचे कार्यावळी उपरांत 10 वरांचेर गुरूवर्य सुर्या शेट्ये हांचे शिश्य अमित परब (तबला एकल वादन), विघ्नेश सावंत (हार्मोनियम एकल वादन) आनी लवू नायक हाची गायनाची कार्यावळ जातली.
 दुसऱ्या सत्रांत दनपरां 2. 30 वरांचेर गुरूपुजन सुवाळो तशेंच विद्यार्थ्यांचे वतीन गायन आनी वादनाची कार्यावळ जातली. हातूंत श्रेया माजिक (तबला एकल वादन) आनी प्रज्योत देसाय हांची गायनाची कार्यावळ जातली. सांजवेळा 5. 30 वरांचेर तिसरें सत्र जातलें. तातूंत मयंक बेडेकर हांचें तबला एकल वादन जातलें. ह्या सगल्या कलाकारांक विष्णू काजळे, अमेय पटवर्धन, गोपीनाथ पार्सेकार. रोहित बांदोडकार, सृजन सावंत, संतोष पार्सेकार, सृजन भटकुर्से आदी साथसंगत करतले. ह्या उत्सवाक कलामोगींनी व्हडा संख्येन हाजीर रावचें अशें आवाहन श्री विद्याधिराज स्वरताल विद्यालयाचे वतीन केलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 